Benvolgudes i Benvolguts, Bon Vespre

Voldria començant donant veu als poetes i recordar uns versos escrits pel poeta romàntic anglès William Woordsworth, l’any 1833, titulat Oda a la Immortalitat:
 
Encara que el resplendor que
en un altre temps va ser tan brillant
avui estigui per sempre ocult a la meva mirada.
Encara que els meus ulls ja no
puguin veure aquest pur esclat
que quan era jove m’enlluernava
Encara que res pugui fer
per retornar l'hora de l'esplendor en l'herba,
de la glòria en les flors,
no ens hem d’afligir
perquè la bellesa subsisteix sempre en el record.

El poema ens parla de com el temps passa inexorablement, com els anys de la vostra joventut també passen i ens recorda que quan aquests se’n van sempre queda la memòria d’uns instats de felicitat i dels esclats d’aquella bellesa que heu descobert en el temps del vostre esplendor. Woodsworth ens recorda que la vida està formada d’etapes. Algunes de les quals costen d’assumir i d’altres que  a vegades costen de superar. Cada etapa és un pas que ens permet avançar, que ens ajuda a forjar un camí i ens obre noves portes. Aquest any, quan vaig donar la benvinguda als nous estudiants de la Facultat de Lletres vaig recordar-los que estaven a punt de viure “els millors anys de la seva vida”.
Ara fa quatre anys, quan vàreu decidir apostar per la Universitat vàreu iniciar una d’aquestes etapes vitals per viure uns anys d’esplendor a l’herba, al voltant del claustre de la Facultat de Lletra. Vàreu deixar enrere aquells adolescents que vàreu ser i heu arribat a la fi d’un grau d’algun dels set estudis que ofereix la Facultat de Lletres. Els professors  us han ajudat amb les seves classes a poder entendre millor d’on venim tots plegats, on estem ara i cap on anem. Us han ajudat a entendre com el passat ens ajuda a saber assimilar millor la complexitat del present, però també a establir certes perspectives que ens permetin definir algunes vies per afrontar millor el nostre complexa i inquietant futur. Els vostres estudis us han ajudat a ser persones, a tenir un esperit crític i a saber utilitzar les eines que us permeten moure’s millor en la societat que us ha d’obrir les portes.

El temps de la Universitat haurà estat el dels millors anys de la vostra vida perquè ha estat l’inici d’una etapa marcada pel descobriment d’aquell “esclat que quan heu estat joves us ha il·luminat”. Anar a la universitat no implica  només adquirir unes determinades competències a partir de l’estudi, sinó també viure diverses experiències. Anar a la Universitat implica fer noves amistats, aprendre a discutir i aprendre a escoltar. Establir relacions en el campus, descobrir possibles amors, embadalir-se amb professors que han dedicat una part substancial de la seva vida a uns determinats coneixements, però també implica entendre que en aquest món costa molt saber trobar respostes. Aprendre no implica adquirir determinats dogmatismes, sinó tenir una bona capacitat per poder-se formular, sempre, noves preguntes. La Universitat no és un lloc on es transmeten certeses, sinó un espai on us hem donat eines per desenvolupar-vos en la vostra vida professional, social o afectiva. 

Als inicis de la seva carrera, David Caraben amb el grup Mishima, cantaven un tema anomenat Sant Pere on es preguntaven: 

“No sé si el pas del temps em resoldrà tots aquests dubtes
o si demà ens espera una resposta amb més preguntes.
Mai tornaré a ser aquell d'abans”

Heu de tenir la certesa que al tancar una etapa se n’obre una altra de nova en la qual moltes vegades sentireu la malenconia per allò que heu deixat i que no tornarà. Altres vegades us enfrontareu al futur amb la força que us ha donat l’aprenentatge.  Encara que res pugui retornar l’hora de l’esplendor en l’herba, sempre subsisteix la bellesa en el record, deia el poeta. Ara, un cop acabada l’experiència de quatre anys d’Universitat us hauran quedat molts pòsits, entre ells un de molt important que té a veure amb la formació del vostre gust, en saber viure descobrint que la bellesa està present en el nostre entorn i que si sabem gaudir-ne ben segur també serem més feliços.

[bookmark: _GoBack]Un acte de graduació és una festa que ens obre portes a nous camins, però també m’agradaria considerar-lo com un acte intergeneracional en que els professors ens acomiadem de  vosaltres davant dels vostres familiars. És un punt de trobada entre els que comenceu un nou camí i els que, malauradament, ja l’hem recorregut. És per això que m’agradaria acabar el meu parlament reviscolant una altra cançó, escrita l’any 1995 pel cantautor Ismael Serrano, “Papa cuéntame otra vez”. Va ser escrita en els temps de la guerra de Bòsnia, quan estàvem immersos en la malenconia de fi de segle. Des de la seva joventut, Ismael Serrano preguntava a aquells que havien volgut canviar el món on havia quedat el somni i la utopia. Feia balanç i acusava a una generació d’haver oblidat que la lluita per un món millor ha de ser persistent, ens recordava que allò pitjor que ens pot passar és caure en el conformisme: 

“Papá cuéntame otra vez que tras tanta barricada
Y tras tanto puño en alto y tanta sangre derramada
Al final de la partida no pudisteis hacer nada
Y bajo los adoquines no había arena de playa
Fue muy dura la derrota, todo lo que se soñaba
Se pudrió en los rincones, se cubrió de telarañas
Y ya nadie canta Al Vent, ya no hay locos ya no hay parias
Pero tiene que llover aún sigue sucia la plaza.”

En els mitjans de comunicació de la nostra societat s’ha imposat un cert nihilisme que afirma que els que tenim una certa edat us hem deixat com a herència un futur poc complaent amb un feixisme emergent, un planeta destruït, un clima alterat i unes utopies ensorrades. M’agradaria, però, trencar aquests pessimisme i dir-vos que malgrat que la vida us empenyi com un udol interminable cap llocs on probablement mai havíeu somniat és important continuar lluitant, cal superar les incerteses. A partir d’ara en aquesta nova etapa que s’obre a les vostres vides recordeu sempre les paraules dels poetes. No us atureu mai, no us espanteu davant els  compromisos i aneu sempre endavant. Sempre endavant. Al vent.
